1. ปัจจัยความเสี่ยง

  ปัจจัยความเสี่ยงที่จะมีผลกระทบต่อบริษัทฯอย่างมีนัยสำคัญประกอบด้วย

1.1 กรณีโครงการผลิตกระแสไฟฟ้าอิสระที่จังหวัดประจวบคีรีขันธ์ ตามที่บริษัทย่อย คือ

บริษัท ยูเนี่ยนเอ็นเนอร์ยี่จำกัดได้ลงทุนในบริษัท ยูเนี่ยนเพาเวอร์ดีเวลลอปเม้นท์ จำกัด
ซึ่งเป็นเจ้าของโครงการผลิตกระแสไฟฟ้าพลังความร้อนโครงการ “หินกรูด” ที่มีกำลังการผลิต
1,400 เมกะวัตต์ โดยประมาณเงินลงทุนทั้งสิ้นจำนวน 1,200 ล้านเหรียญสหรัฐ
โครงการนี้ได้ถูกเลื่อนกำหนดการจากเดิมในปี 2540 มาจนถึงปัจจุบัน บริษัทฯ
มีความเสี่ยงจากความไม่แน่นอนว่าโครงการนี้จะสามารถเริ่มดำเนินงานได้แน่นอนหรือไม่
ซึ่งเป็นที่ทราบกันโดยทั่วไปว่ามีสาเหตุมาจากกลุ่มอนุรักษ์ธรรมชาติสิ่งแวดล้อมคัดค้านการก่อสร้างโรงงานไฟฟ้าในพื้นที่นั้นตลอดมาเป็นระยะๆ
แม้ว่าทาง บริษัทฯ
ได้รับแจ้งมติเห็นชอบผลการพิจารณารายงานการวิเคราะห์ผลกระทบสิ่งแวดล้อมรวมทั้งระบบนิเวศทางทะเลอย่างเป็นทางการ
จากสำนักงานนโยบายและแผนสิ่งแวดล้อม (สผ.) แล้วก็ตาม จนกระทั่งวันที่ 10 พฤษภาคม 2545
มีแถลงการณ์จากสำนักนายกฯ ว่าปริมาณไฟฟ้ามีพอเพียงจนถึงปี 2550
และให้การไฟฟ้าฝ่ายผลิตรับหารือกับคู่สัญญาได้
จึงได้มีการหารือตกลงกำหนดการของสัญญาซื้อขายไฟฟ้าใหม่
ซึ่งโครงการได้ถูกเลื่อนออกไปอีกจนถึงปี 2550 สำหรับผลกระทบที่มีความเสี่ยงต่อบริษัท คือ ณ วันที่
31 ธันวาคม 2545 บริษัทมีจำนวนเงินให้กู้ยืม เงินทดรองจ่าย และเงินลงทุน เป็นจำนวนเงินรวม
1,053 ล้านบาท แก่บริษัท ยูเนี่ยนเพาเวอร์ดีเวลลอปเม้นท์ จำกัด
โอกาสในการได้รับผลตอบแทนจากการลงทุนและการได้รับคืนเงินดังกล่าว
ขึ้นอยู่กับความสำเร็จในการดำเนินโครงการตามสัญญาผลิตกระแสไฟฟ้า
และความสามารถของบริษัทยูเนี่ยนเพาเวอร์ดีเวลลอปเม้นท์ จำกัด
ในการหาแหล่งเงินกู้เพื่อพัฒนาโครงการให้สามารถดำเนินงานได้

แนวโน้มของเรื่องนี้ บริษัทคาดว่าจะตกลงกันได้ และสามารถดำเนินงานได้ตามสัญญา
เนื่องจากระบบจ่ายไฟฟ้ากำลังสำรองที่คาดว่าจะเริ่มมีปัญหาและไม่เพียงพอในปี 2549
บริษัทมีมาตรการรองรับโดยเตรียมความพร้อมให้สามารถดำเนินโครงการต่อไปได้ในทางเลือกที่ไม่ว่าจะเป็นการใช้เชื้อเพลิงเดิม
ตั้งอยู่ในที่เดิมหรือปรับเปลี่ยนเชื้อเพลิงโดยตั้งอยู่ในที่เดิม หรือย้ายไปหาที่ตั้งใหม่
ทั้งนี้ต้องขึ้นอยู่กับผลการพิจารณาของทางการต่อไป

1.2 ความเสี่ยงจากการประกอบธุรกิจ

1.2.1 จากการที่บริษัทมีการขายสินค้าไปยังต่างประเทศเป็นสัดส่วนมากพอสมควร
แต่เนื่องจากเศรษฐกิจในสหรัฐอเมริกา ยุโรป และญี่ปุ่น ยังคงชะลอตัว
ประกอบกับภาวะที่อาจเกิดสงครามฯ และถ้าเกิดสงครามแล้วจะยืดเยื้อหรือไม่
ถ้าสงครามยืดเยื้ออาจเกิดภาวะเศรษฐกิจตกต่ำทั่วโลก
ล้วนแต่เป็นปัจจัยในทางลบต่อการจำหน่ายสินค้าไปยังต่างประเทศ
อีกทั้งประเทศจีนเข้าเป็นสมาชิกของ WTO อาจมีผลกระทบต่อสินค้าส่งออกของบริษัทบางส่วน
ที่อาจทำให้ยอดขายลดลง
นอกจากนี้ยังมีสาเหตุอื่นที่มาจากภาวะการแข่งขันที่รุนแรงมากขึ้นตลอดเวลา
ทั้งในประเทศและต่างประเทศ อันเป็นแรงกดดันให้สินค้าบางอย่างของบริษัทฯ เช่น
ผลิตภัณฑ์รองเท้า สิ่งทอ และชิ้นส่วนคอมพิวเตอร์
มีราคาขายต่อหน่วยลดต่ำลงซึ่งมีผลกระทบทำให้กำไรขั้นต้นอาจลดลงด้วย บริษัทฯ มีมาตรการรองรับ
โดยพยายามปรับปรุงประสิทธิภาพและลดต้นทุนการผลิตให้ดียิ่งขึ้น
แต่ก็สามารถทำได้จนถึงระดับหนึ่งเท่านั้น
ที่ไม่สามารถลดต่ำกว่านั้นได้เพราะมาตรการนี้บริษัทในกลุ่มได้ดำเนินการมาตลอด
และเพื่อให้ได้คุณภาพและมาตรฐานตามที่ควรจะเป็น
นอกจากนี้บริษัทได้กำลังศึกษาเพื่อหาทางขยายธุรกิจที่มีศักยภาพเพื่อทดแทนส่วนที่ลดลง
และเพิ่มปริมาณธุรกิจในอนาคต

1.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่

ผลิตภัณฑ์ของบริษัทฯ ที่พึ่งพิงคำสั่งผลิตจากลูกค้ารายใหญ่ คือรองเท้าและชิ้นส่วนคอมพิวเตอร์
กล่าวคือ ผลิตภัณฑ์รองเท้ามีคำสั่งหลักจาก NIKE ในปีที่ผ่านมามีประมาณ 99.71 %
ของผลิตภัณฑ์รองเท้า ส่วนผลิตภัณฑ์ชิ้นส่วนคอมพิวเตอร์มีคำสั่งจาก IBM ซึ่งในปี 2546
ได้เปลี่ยนชื่อเป็นบริษัท ฮิตาชิ โกลบอลสตอเรจ เทคโนโลยีส์(ประเทศไทย) จำกัด เท่านั้น ดังนั้น
หากบริษัทฯ สูญเสียลูกค้าดังกล่าวจะมีผลกระทบทำให้บริษัทฯ ประสบปัญหาทางธุรกิจ บริษัทฯ
พยายามเต็มที่เพื่อไม่ให้เกิดความเสี่ยงนี้ขึ้น
โดยมีมาตรการพัฒนาคุณภาพผลิตภัณฑ์ให้ได้ตรงตามความต้องการของลูกค้าตลอดเวลา
บริหารต้นทุนให้เหมาะสมเพื่อสามารถแข่งขันได้ในเรื่องราคาขาย
และส่งมอบสินค้าให้ทันตามกำหนดเวลาตลอดจนการรักษาความสัมพันธ์ที่ดีกับลูกค้าที่มีมายาวนานให้คงอยู่ตลอดไป

1.2.3 ความเสี่ยงด้านราคาวัตถุดิบ

โดยปกติวัตถุดิบของบริษัทฯ
ต้องสั่งซื้อจากต่างประเทศเป็นส่วนใหญ่จึงมีความเสี่ยงด้านอัตราแลกเปลี่ยน
การเปลี่ยนแปลงของอัตราแลกเปลี่ยนมีส่วนทำให้วัตถุดิบ มีราคาแพงขึ้น หรือ ถูกลง
ประกอบกับแนวโน้มของราคาวัตถุดิบมีราคาสูงขึ้น จึงทำให้ต้นทุนสินค้ามีแนวโน้มสูงขึ้นด้วย
ถ้าหากราคาขายของสินค้าซึ่งเป็นราคาตลาด
ไม่สามารถปรับตัวให้สูงขึ้นเท่ากับสัดส่วนของต้นทุนที่สูงขึ้นแล้วก็จะทำให้กำไรขั้นต้นของบริษัทฯ ลดลง
ผลิตภัณฑ์ของบริษัทในกลุ่มประเภท สิ่งทอ รองเท้า พลาสติก โลหะ
อาจจะถูกกระทบกระเทือนจากสาเหตุนี้ ทั้งนี้คณะผู้บริหาร
ได้พยายามลดความเสี่ยงด้านอัตราแลกเปลี่ยน
โดยประชุมคณะทำงานในการกำหนดนโยบายและทิศทางเพื่อให้ระดับปฏิบัติการดำเนินการให้สอดคล้องกับสภาวะการณ์ในแต่ละขณะที่เปลี่ยนแปลงไป
อีกทั้งมีการบริหารความเสี่ยงด้านราคาวัตถุดิบ โดยมีการคาดการณ์ดูแนวโน้ม
และวางกลยุทธ์ในการจัดซื้อวัตถุดิบให้เหมาะสม